So‘nggi paytlarda ijtimoiy tarmoqlarda Toshkent shahrida isitish mavsumi boshlanishi bilan bog‘liq turli fikrlar ko‘paymoqda. Poytaxt hokimligi bu borada rasmiy ma’lumot bilan chiqdi. Qayd etilishicha, isitish mavsumi Gidrometeorologiya xizmati agentligidan isitish mavsumini ma’lum sanadan boshlash tavsiyasi olinganidan keyin Toshkent shahar hokimining qarori bilan boshlanadi. Vazirlar Mahkamasining «Kommunal xizmatlar ko‘rsatish qoidalarini tasdiqlash to‘g‘risida»gi qaroriga asosan isitish davri tashqi havoning o‘rtacha sutkalik harorati 8 darajadan past bo‘lgan 5 kunlik davr tamom bo‘lgan kundan keyingi kundan boshlanishi, 8 darajadan yuqori bo‘lganda esa tamomlanishi kerak. “Toshkent shahri aholisidan vaziyatga to‘g‘ri baho berib, sabr qilishlarini so‘raymiz hamda yaqin kunlarda isitish mavsumi boshlanishini ma’lum qilamiz”, deyiladi ma’lumotda.